บทความนี้เกี่ยวกับจังหวัดของประเทศเนเธอร์แลนด์ สำหรับหน่วยการบริหารในประเทศอังกฤษ ดูที่ เซาท์ฮอลแลนด์ (ประเทศอังกฤษ)

**เซาท์ฮอลแลนด์** (อังกฤษ: South Holland) หรือ **เซาด์-โฮลลันด์** (ดัตช์: *Zuid-Holland*, ออกเสียง: [ˌzœyt ˈɦɔlɑnt] ( ฟังเสียง)) เป็นจังหวัดที่ตั้งอยู่ริมฝั่งทะเลเหนือ ทางตะวันตกของประเทศเนเธอร์แลนด์ เมืองหลักของจังหวัดคือเมืองเดอะเฮก และเมืองที่ใหญ่ที่สุดคือรอตเทอร์ดาม จังหวัดเซาท์ฮอลแลนด์เป็นหนึ่งในที่ที่มีความหนาแน่นประชากรมากที่สุดในโลก และเป็นแหล่งอุตสาหกรรม มีประชากร 3,705,625 คน (1 พฤศจิกายน ค.ศ. 2019) มีพื้นที่ 3,419 ตารางกิโลเมตร เป็นจังหวัดที่มีความหนาแน่นของประชากรมากที่สุดในเนเธอร์แลนด์ ตั้งอยู่บริเวณสามเหลี่ยมปากแม่น้ำไรน์-เมิซ-สเกลต์ จึงเป็นที่ตั้งของท่าเรือที่ใหญ่ที่สุดในยุโรป คือ ท่าเรือรอตเทอร์ดาม

ประวัติศาสตร์
-------------

มีหลักฐานช่วงก่อนประวัติศาสตร์ว่ามนุษย์ได้เข้ามาตั้งถิ่นฐานในเขตเซาท์ฮอลแลนด์ตั้งแต่เมื่อ 7,500 ปีก่อนและเริ่มทำเกษตรกรรมในอีก 2,000 ปีให้หลัง ต่อมาอยู่ภายใต้การปกครองของจักรวรรดิโรมันโดยโดยเป็นส่วนหนึ่งของจังหวัดโลว์เออร์เจอร์เมเนีย เมื่อโรมันล่มสลาย เซาท์ฮอลแลนด์ตกเป็นของอาณาจักรฟรีเชียซึ่งต่อมาถูกอาณาจักรแฟรงก์เข้ายึดครองเมื่อปี ค.ศ. 636 ปลายคริตศตวรรษที่ 7 บาทหลวงวิลลิบรอร์ด ชาวแองโกล-แซกซอน ได้เข้ามาเผยแพร่ศาสนาคริสต์นิกายโรมันคาทอลิกโดยเริ่มสร้างโบสถ์และค่อยๆเปลี่ยนให้ประชาชนในพื้นที่แถบนี้เป็นคริสตศาสนิกชน ต่อมา ในปี ค.ศ. 843 เมื่ออาณาจักรแฟรงก์ถูกแบ่งออกเป็นสามอาณาจักรย่อยตามสนธิสัญญาแวร์เดิง เซาท์ฮอลแลนด์ตกอยู่ในส่วนของอาณาจักรแฟรงก์ตะวันออก และกลายเป็นจุดกำเนิดของเคาน์ตีฮอลแลนด์

ชุนชนแรกในเซาท์ฮอลแลนด์ที่ได้รับการยกฐานะให้เป็นเมืองคือ ดอร์เดรชท์ โดยได้สิทธิความเป็นเมืองในปี ค.ศ. 1220 และเริ่มเรืองอำนาจในพื้นที่ แต่ก็ต้องเผชิญกับวิกฤตการน้ำท่อมบ่อยครั้งในช่วงปลายศตวรรษที่ 14 และยังกลายเป็นสมรภูมิรบของสงครามฮุกและคอด อันเป็นสงครามกลางเมืองที่สิ้นสุดในปี ค.ศ. 1490 หากกล่าวโดยรวมแล้ว พื้นที่ส่วนใหญ่ของเซาท์ฮอลแลนด์ในยุคกลางเป็นพื้นที่ไร่นาเสียเป็นส่วนใหญ่ แต่พอเข้าสู่ศตวรรษที่ 16 ฮอลแลนด์เริ่มมีอำนาจขึ้นและกลายมาเป็นดินแดนทันสมัยของเหล่าพ่อค้า และโฉมหน้าของพื้นที่แถบนี้ก็เปลี่ยนไปโดยสิ้นเชิง เมื่อเข้าร่วมสงคราม 80 ปีกับสาธารณรัฐดัตช์ ประกาศอิสรภาพต่อการปกครองของสเปน เมื่อ ค.ศ. 1581

สภาบินเนนโฮฟ เมื่อปี ค.ศ. 1625
ในยุคสาธารณรัฐดัตช์ หลายเมืองในเขตเซาท์ฮอลแลนด์เริ่มมีบทบาทในฐานะเมืองแห่งการค้า ไม่ว่าจะเป็นไลเดิน เดลฟท์ เคาดา และดอร์เดรชท์ เจ้าชายวิลเลียมแห่งออเรนจ์ได้ก่อตั้งมหาวิทยาลัยแห่งแรกขึ้นในเนเธอร์แลนด์ที่ไลเดิน นครเฮกที่เคยเป็นที่ตั้งของปราสาทของเคานต์ฮอลแลนด์ได้กลายมาเป็นศูนย์กลางของบริหารบ้านเมืองของประเทศ โดยมีรัฐบาลและรัฐสภาอยู่ที่อาคารบินเนนโฮฟ ก่อนจะเข้าสู่ช่วงยุคทองของเนเธอร์แลนด์ในศตวรรษที่ 17 พื้นที่ทางใต้ของฮอลแลนด์นิยมเรียกกันในชื่อ เซาเดอร์ควาเทียร์ อันหมายถึงพื้นที่หนึ่งในสี่ที่อยู่ทางใต้ เป็นดินแดนที่เป็นบ้านของนักวิทยาศาสตร์และนักปรัชญาที่มีชื่อเสียงหลายคน เช่น อันโตนี ฟัน เลเวินฮุก ผู้พัฒนากล้องจุลทรรศน์ คริสตียาน เฮยเคินส์ ผู้ค้นพบดวงจันทร์บริวารของดาวเสาร์ บารุค สปิโนซา หรือจิตรกรอย่าง โยฮันเนิส เฟอร์เมร์ แร็มบรันต์ และยัน สเตน

เรื่องราวการเกิดขึ้นของจังหวัดนอร์ทฮอลแลนด์ มีจุดเริ่มต้นจากยุคที่จักรพรรดินโปเลียนได้เข้ายึดครองเนเธอร์แลนด์และปกครองในช่วง ค.ศ. 1795 ถึง 1813 ซึ่งเป็นช่วงที่เปลี่ยนแปลงระบอบการปกครองแบบจังหวัดของชาวดัตช์อย่างมาก ในปี ค.ศ. 1795 นั้น ได้มีการล้มล้างระบบเดิมทิ้งไปและสถาปนาสาธารณรัฐปัตตาเวียขึ้น ประกอบไปด้วย 8 จังหวัด (département) ตามระบบการปกครองของฝรั่งเศส แต่ละจังหวัดมีจำนวนประชากรเท่า ๆ กัน ดินแดนทางใต้ของฮอลแลนด์จึงถูกแบ่งออกเป็น 3 จังหวัด เกาะต่างๆถูกผนวกเข้ากับจังหวัดเซลันด์ ทางตะวันออกถูกรวมเข้ากับจังหวัดสเกลต์เอ็นเมิซ และทางตอนเหนือกลายเป็นจังหวัดเดลฟท์ นอกจากนี้ พื้นที่เล็กๆบางส่วนทางตะวันออกถูกโอนไปยังจังหวัดไรน์ ระบบนี้คงอยู่มาจนถึงปี ค.ศ. 1801 เมื่อได้มีการรวมดินแดนหลายส่วนเป็นจังหวัดฮอลแลนด์ แต่อยู่ได้ไม่นานนักเพราะหลังจากนั้นได้มีการแบ่งฮอลแลนด์ออกเป็นสองส่วน คือ อัมสเทิลลันด์ (นอร์ทฮอลแลนด์ในปัจจุบัน) และมาสลันด์ (เซาท์ฮอลแลนด์ในปัจจุบัน) แต่ก็อยู่ได้ไม่นานอีกเช่นกัน เมื่อได้มีการผนวกรวมเนเธอร์แลนด์เข้าเป็นส่วนหนึ่งของจักรวรรดิฝรั่งเศส อัมสเทิลลันด์ถูกผนวกรวมกับยูเทรกต์กลายเป็นจังหวัด "เซาเดอร์เซ" (ฝรั่งเศส: *Zuyderzée*) และมาสลันด์เปลี่ยนชื่อเป็น "โมนเดน ฟอน เดอ มาส" (ฝรั่งเศส: *Bouches-de-la-Meuse*) ในปี ค.ศ. 1810

แต่เมื่อจักรพรรดินโปเลียนพ่ายแพ้ในการรบเมื่อปี ค.ศ. 1813 ระบบการบริหารยังคงเดิม จนกระทั่งปีต่อมา เนเธอร์แลนด์ได้มีรัฐธรรมนูญใหม่ มีการจัดระบบระเบียบจังหวัดและภูมิภาคใหม่ทั้งประเทศ จังหวัดเซาเดอร์เซและโมนเดน ฟอน เดอ มาสได้ถูกผนวกรวมเข้าเป็นจังหวัด"ฮอลแลนด์" แต่ยังมีผู้ว่าราชการจังหวัด 2 คน คนหนึ่งรับผิดชอบจังหวัดอัมสเทิลลันด์เดิม และอีกคนรับผิดชอบจังหวัดมาสลันด์เดิม ดังนั้น แม้จะมีการรวมจังหวัด แต่พื้นที่ทั้งสองส่วนยังมีระบบที่แตกต่างกันอย่างมาก ทำให้แนวคิดการแบ่งฮอลแลนด์ยังคงมีอยู่ เมื่อมีการแก้ไขรัฐธรรมนูญในปี ค.ศ. 1840 จังหวัดฮอลแลนด์จึงถูกแบ่งเป็นสองจังหวัดอีกครั้ง มีชื่อว่า "นอร์ทฮอลแลนด์"และ"เซาท์ฮอลแลนด์"

ในปี ค.ศ. 1863 ได้มีการปรับปรุงระบบชลประทานใหม่ เป็นจุดกำเนิดของการเติบโตของท่าเรือรอตเทอร์ดาม ต่อมา รอตเทอร์ดามถูกเยอรมนีเข้าโจมตีและยึดครองในช่วงสงครามโลกครั้งที่สอง ได้รับความเสียหายอย่างมาก ในขณะเดียวกัน นาซีเยอรมนีได้สร้างกำแพงแห่งแอตแลนติกขึ้นตามแนวชายฝั่งของยุโรปภาคพื้นทวีปและสแกนดิเนเวียเพื่อป้องกันการรุกรานของสัมพันธมิตร แต่ได้พ่ายแพ้ไปและเซาท์ฮอลแลนด์ก็ได้อิสรภาพก่อนสงครามโลกจะสิ้นสุด ต่อมา ในปี ค.ศ. 1953 ภาคใต้ของเซาท์ฮอลแลนด์เผชิญกับวิกฤตการณ์น้ำท่วมครั้งใหญ่จากการไหลบ่าของน้ำในทะเลเหนือ เป็นเหตุให้ประชาชน 677 คนเสียชีวิต หลังจากนั้น รัฐบาลเนเธอร์แลนด์ได้เริ่มโครงการใหญ่เดลตาเวิร์กส์ เพื่อป้องกันการท่วมของทะเล

ภูมิศาสตร์
----------

เซาท์ฮอลแลนด์มีพื้นที่ 3,419 ตารางกิโลเมตร แบ่งเป็นพื้นน้ำ 605 ตารางกิโลเมตร มีอาณาเขตติดกับจังหวัดนอร์ทฮอลแลนด์ทางทิศเหนือ ยูเทรกต์และเกลเดอร์ลันด์ทางทิศตะวันออก นอร์ทบราบันต์และเซลันด์ทางทิศใต้ พื้นที่ส่วนใหญ่ค่อนข้างราบเรียบ มีที่ลุ่มมากมาย ตอนกลางของเซาท์ฮอลแลนด์เป็นพื้นที่เมืองที่เป็นส่วนหนึ่งของมหานครรันสตัด ที่มีความสำคัญต่อเศรษฐกิจของเนเธอร์แลนด์อย่างมาก พื้นที่ทางตะวันออกเป็นพื้นที่เกษตรกรรม และทางใต้มีสามเหลี่ยมปากแม่น้ำไรน์-เมิซ-สเกลต์

จังหวัดเซาท์ฮอลแลนด์ แบ่งเขตการปกครองออกเป็น 52 เทศบาล โดยสามารถจัดกลุ่มได้ 6 กลุ่ม (COROP) ได้แก่

**กลุ่มไลเดินและโบลเลนสเตรก**: ฮิลเลอกอม, คากเอ็นบราสเซิม, คาทไวค์, ไลเดิน, ลิสเซอ, โนร์ดไวค์, อุกสท์เกสท์, เทย์ลิงเงิน, โฟร์สโคเทิน, ซูเทอร์เวาเดอ

**กลุ่มเฮก**: เดอะเฮก, ไลด์สเคินดาม-โฟร์บูร์ก, ไพนาคเกอร์-โนทโดร์ป, ไรส์ไวค์, วาสเซอนาร์, ซูเทอร์เมร์

**กลุ่มเดลฟท์และเวสต์แลนด์**: เดลฟท์, มิดเดิน-เดลฟลันด์, เวสท์ลันด์

**กลุ่มอีสต์เซาท์ฮอลแลนด์**: อัลเพนอานเดนไรน์, โบเดอกราเฟิน-เรไวค์, เคาดา, คริมเพเนอร์วาร์ด, นิวโคป, วัดดิงซ์เฟน

**กลุ่มเซาท์เวสท์ฮอลแลนด์**: อัลบลาสเซอร์ดาม, ดอร์เดรชท์, กีสเซินลานเดิน, โกรินเคิม, ฮาร์ดิงซ์เฟลด์-กีสเซินดาม, เฮนดริค-อิโด-อัมบาชท์, เลเดอร์โดร์ป, โมเลินลานเดิน, ปาเปนเดรชท์, สลิเดรชท์, ซไวน์เดรชท์ 

**กลุ่มไรน์โมนด์**: อัลบรันด์สวาร์ด, บาเรินเดรชท์, บริลล์, กาเปเลออานเดินไอส์เซิล, เฮลเลอฟุตสเลาส์, ฮุคสเคอ วาร์ด, คริมเพนอานเดินไอส์เซิล, ลานซิงเงอร์ลันด์, มาสเลา, นีสเซอวาร์ด, ริดเดอร์แคร์ก, รอตเทอร์ดาม, สกีดาม, วลาร์ดิงเงิน, เวสท์โฟร์น, เซาด์ปลาส

### ภูมิอากาศ

เช่นเดียวกับส่วนอื่น ๆ ของเนเธอร์แลนด์ เซาท์ฮอลแลนด์มีภูมิอากาศแบบอบอุ่นชื้นภาคพื้นสมุทร (Cfb) ตามการแบ่งเขตภูมิอากาศแบบเคิพเพิน ภูมิอากาศได้รับอิทธิพลจากทะเลเหนือและมหาสมุทรแอตแลนติกซึ่งส่งผลให้ฤดูร้อนมีอากาศอบอุ่นแต่ไม่ร้อน และฤดูหนาวไม่หนาวเย็นจนเกินไป มีฝนตกทั่วไปในฤดูใบไม้ร่วงและฤดูหนาว เนื่องจากเป็นที่ราบลมพายุจึงเกิดขึ้นบ่อยในฤดูหนาว แม้ว่าจะมีฝนตกได้ตลอดทั้งปี แต่ช่วงหกเดือนแรกของปีนั้นค่อนข้างแห้งแล้ง ลมตะวันออกสามารถส่งผลให้เกิดสภาพภูมิอากาศแบบภาคพื้นทวีปชั่วคราวโดยมีฤดูร้อนที่ค่อนข้างแห้งและอบอุ่น และฤดูหนาวที่หนาวเย็นและมีพายุ อุณหภูมิแตกต่างกันระหว่าง 2 °C ถึง 6 °C ในฤดูหนาวและ 17 °C ถึง 20 °C ในฤดูร้อน

| ข้อมูลภูมิอากาศของท่าอากาศยานรอตเทอร์ดามเดอะเฮก |
| --- |
| เดือน | ม.ค. | ก.พ. | มี.ค. | เม.ย. | พ.ค. | มิ.ย. | ก.ค. | ส.ค. | ก.ย. | ต.ค. | พ.ย. | ธ.ค. | ทั้งปี |
| อุณหภูมิสูงสุดที่เคยบันทึก °C (°F) | 14.1(57.4) | 16.7(62.1) | 21.2(70.2) | 26.7(80.1) | 30.5(86.9) | 32.8(91) | 33.1(91.6) | 34.9(94.8) | 29.0(84.2) | 24.8(76.6) | 18.3(64.9) | 15.1(59.2) | 34.9(94.8) |
| อุณหภูมิสูงสุดเฉลี่ย °C (°F) | 6.0(42.8) | 6.6(43.9) | 9.9(49.8) | 13.5(56.3) | 17.5(63.5) | 19.9(67.8) | 22.2(72) | 22.1(71.8) | 18.9(66) | 14.7(58.5) | 9.9(49.8) | 6.6(43.9) | 14.0(57.2) |
| อุณหภูมิเฉลี่ยแต่ละวัน °C (°F) | 3.6(38.5) | 3.7(38.7) | 6.4(43.5) | 9.1(48.4) | 12.9(55.2) | 15.5(59.9) | 17.8(64) | 17.6(63.7) | 14.8(58.6) | 11.2(52.2) | 7.3(45.1) | 4.2(39.6) | 10.4(50.7) |
| อุณหภูมิต่ำสุดเฉลี่ย °C (°F) | 0.8(33.4) | 0.5(32.9) | 2.6(36.7) | 4.3(39.7) | 7.8(46) | 10.6(51.1) | 13.1(55.6) | 12.8(55) | 10.6(51.1) | 7.5(45.5) | 4.2(39.6) | 1.4(34.5) | 6.4(43.5) |
| อุณหภูมิต่ำสุดที่เคยบันทึก °C (°F) | -17.1(1.2) | -13.8(7.2) | -11.4(11.5) | -6.0(21.2) | -1.4(29.5) | 0.5(32.9) | 3.6(38.5) | 4.6(40.3) | 0.4(32.7) | -5.1(22.8) | -7.5(18.5) | -13.3(8.1) | −17.1(1.2) |
| หยาดน้ำฟ้า มม (นิ้ว) | 69.1(2.72) | 57.9(2.28) | 64.9(2.555) | 42.6(1.677) | 58.3(2.295) | 65.2(2.567) | 74.0(2.913) | 81.0(3.189) | 87.1(3.429) | 90.1(3.547) | 87.1(3.429) | 78.3(3.083) | 855.6(33.685) |
| ความชื้นร้อยละ | 88 | 85 | 83 | 78 | 77 | 79 | 79 | 80 | 84 | 86 | 89 | 89 | 83.1 |
| วันที่มีหยาดน้ำฟ้าโดยเฉลี่ย (≥ 1 mm) | 12 | 10 | 12 | 9 | 9 | 10 | 10 | 10 | 12 | 12 | 13 | 13 | 131 |
| วันที่มีหิมะตกโดยเฉลี่ย | 6 | 5 | 4 | 2 | 0 | 0 | 0 | 0 | 0 | 0 | 2 | 4 | 22 |
| จำนวนชั่วโมงที่มีแดด | 62.5 | 83.8 | 124.0 | 174.9 | 213.9 | 203.6 | 213.1 | 196.6 | 137.6 | 106.9 | 60.4 | 46.7 | 1,623.8 |
| *แหล่งที่มา 1: สถาบันอุตุนิยมวิทยาแห่งประเทศเนเธอร์แลนด์ (1981–2010 สภาพอากาศปรกติ, หิมะปรกติในช่วงปี 1971–2000)* |
| *แหล่งที่มา 2: สถาบันอุตุนิยมวิทยาแห่งประเทศเนเธอร์แลนด์ (1971–2000 สภาพอากาศสูงสุด)* |

เศรษฐกิจ
--------

ท่าเรือรอตเทอร์ดาม 
แปลงเพาะพืชหัวเพื่อตัดดอกใกล้เมืองลิซเซ
วีดิทัศน์ทุ่งดอกไม้จากโดรนใกล้เมืองเด ซิลก์
ผลิตภัณฑ์มวลรวม (จีดีพี) ของภูมิภาคนี้มีมูลค่า 163.8 พันล้านยูโรในปี ค.ศ. 2018 คิดเป็นร้อยละ 21.2 ของประเทศ เศรษฐกิจของจังหวัดเซาท์ฮอลแลนด์สามารถจำแนกได้ตามภาคธุรกิจดังนี้

* การปลูกพืชในเรือนกระจก ในจังหวัดมีเรือนกระจกมากถึง 2,550 หลังหรือราว ๆ ครึ่งหนึ่งของทั้งประเทศ เฉพาะอย่างยิ่งในเขตเวสต์ลันด์ โดยเรือนกระจกครอบคลุมพื้นที่กว่า 2,750 เฮกตาร์ (10.6 ตารางไมล์)
* การเพาะหัวของดอกไม้
* ท่าเรือรอตเทอร์ดาม
* ปิโตรเคมี ของบริษัทรอยัลดัตช์เชลล์ใกล้กับรอตเทอร์ดาม
* วิสาหกิจขนาดย่อมในเดอะเฮก
* การท่องเที่ยว โดยเฉพาะที่เดลฟท์
* การประมงเชิงพาณิชย์
* ปศุสัตว์

บุคคลที่มีชื่อเสียง
-------------------

นักวิทยาศาสตร์สองคนที่มีชื่อเสียง ที่มีถิ่นกำเนิดจากเซาท์ฮอลแลนด์คือ:

* อันโตนี ฟัน เลเวินฮุก (ค.ศ. 1632–1723) บิดาของวิชาจุลชีววิทยาและเป็นผู้พัฒนากล้องจุลทรรศน์
* เดซีเดริอุส เอรัสมุส ปราชญ์และนักมนุษยนิยม

ศิลปินที่มีชื่อเสียงหลายคนมีถิ่นกำเนิดมาจากจังหวัดนี้ เช่น:

* แร็มบรันต์ (เมืองไลเดิน)
* ยัน สเตน (เมืองไลเดิน)
* โยฮันเนิส เฟอร์เมร์ (เมืองเดลฟท์)

อ้างอิง
-------

1. ↑  "Error". คลังข้อมูลเก่าเก็บจากแหล่งเดิมเมื่อ 2020-01-13. สืบค้นเมื่อ 2022-08-14.
2. ↑  "CBS Statline".
3. ↑  "Regional key figures; national accounts". CBS StatLine.
4. ↑  XE.com average EUR/USD ex. rate in 2014
5. ↑  "Sub-national HDI - Area Database" (ภาษาอังกฤษ). Global Data Lab. สืบค้นเมื่อ 13 September 2018.
6. ↑
7. ↑  
"Klimaattabel Rotterdam, langjarige gemiddelden, tijdvak 1981–2010" (PDF) (ภาษาดัตช์). Royal Netherlands Meteorological Institute. สืบค้นเมื่อ 10 September 2013.
8. ↑  
"Klimaattabel Rotterdam, langjarige extremen, tijdvak 1971–2000" (PDF) (ภาษาดัตช์). Royal Netherlands Meteorological Institute. สืบค้นเมื่อ 10 September 2013.[*ลิงก์เสีย*]
9. ↑  "Regional GDP per capita ranged from 30% to 263% of the EU average in 2018". *Eurostat*.
10. ↑  "Leegstand van kassen in Westland dreigt" (ภาษาดัตช์). Nu.nl. 22 October 2012. สืบค้นเมื่อ 29 April 2014.
11. ↑  "De Kracht van het Westland" (PDF) (ภาษาดัตช์). 2008. คลังข้อมูลเก่าเก็บจากแหล่งเดิม (PDF)เมื่อ 2014-04-29. สืบค้นเมื่อ 29 April 2014.

แหล่งข้อมูลอื่น
---------------


คอมมอนส์ มีภาพและสื่อเกี่ยวกับ:  
**จังหวัดเซาท์ฮอลแลนด์**

วิกิท่องเที่ยว มีคำแนะนำการท่องเที่ยวสำหรับ ***จังหวัดเซาท์ฮอลแลนด์***

* Province of South Holland website (ภาษาดัตช์)
* English home page on Province of South Holland website เก็บถาวร 2008-04-07 ที่ เวย์แบ็กแมชชีน
* Deltaworks Online Website on flood protection in South Holland river delta

  


| * ด
* ค
* ก
จังหวัดในประเทศเนเธอร์แลนด์ |
| --- |
| 
* เกลเดอร์ลันด์
* โกรนิงเงิน
* เซลันด์
* เซาท์ฮอลแลนด์
* เดรนเทอ
* นอร์ทบราแบนต์
* นอร์ทฮอลแลนด์
* ฟรีสลันด์
* เฟลโฟลันด์
* ยูเทรกต์
* ลิมบูร์ก
* โอเฟอไรส์เซิล

 | เนเธอร์แลนด์ |

| การควบคุมรายการหลักฐาน แก้ไขสิ่งนี้ที่วิกิสนเทศ |
| --- |
| ทั่วไป | 
* VIAF
	+ 1
* เวิลด์แคต

 |
| หอสมุดแห่งชาติ | 
* ฝรั่งเศส (ข้อมูล)
* เยอรมนี
* อิสราเอล
* สหรัฐ

 |
| อื่น ๆ | 
* มิวสิกเบรนซ์ พื้นที่

 |